දකුණු අප්‍රිකානු හිටපු ජනාධිපති නෙල්සන් මැන්ඩෙලා මහතා පිළිබඳ අනුස්මරණ මෙහෙයට සහභාගීවීමට ජනාධිපති මහින්ද රාජපක්‍ෂ මහතා ඊයේ (9) දහවල් දකුණු අප්‍රිකාව බලා පිටත් විය.ජනාධිපතිතුමා හෙට (10) හා අනිද්දා (11) අවමංගල්‍යය මෙහෙයන්ට සහභාගී වීමට නියමිතය.මැන්ඩෙලා මහතා පිළිබඳ නිල අනුස්මරණ මෙහෙය අඟහරුවාදා ජොහැන්නස්බර්ග් හි එෆ්.එන්.බී. ක්‍රීඩාංගණයේ දී පැවැත්වෙන අතර අවසන් ගෞරව දැක්වීමට වැඩි පිරිසකට අවස්ථාව හිමිකර දීම සඳහා ස්ථාන ගණනාවක අනුස්මරණ මෙහෙයන් පැවැත්වෙනු ඇත.විශේෂ ප්‍රභූන් රාශියක් සමඟින් රාජ්‍ය නායකයෝ විශාල පිරිසක් ක්‍රීඩාංගණයේ පැවැත්වෙන රාජ්‍ය අනුස්මරණ මෙහෙයට සහභාගී වෙති.යුනියන් ගොඩනැඟිල්ලේ තැන්පත් කර ඇති ජනාධිපති මැන්ඩෙලා මහතාගේ දේහයට අවසන් ගෞරව දැක්වීමට ජනාධිපතිතුමා බදාදා ප්‍රිටෝරියා බලා පිටත්ව යයි.දකුණු අප්‍රිකානු චාරිකාවෙන් අනතුරුව සිව් දින රාජ්‍ය චාරිකාවක් සඳහා කෙන්යාව බලා පිටත්වන ජනාධිපතිතුමා කෙන්යානු ජනාධිපති උහුරු කෙන්යාටා මහතා සමඟ ද්විපාර්ශ්වික සාකච්ඡා පවත්වනු ඇත.කෙන්යාවේ ගතකරන කාලය තුළ ජනාධිපතිතුමා එක්සත් ජාතීන්ගේ පරිසර වැඩසටහනේ හා එක්සත් ජාතීන්ගේ හැබිටාට් වැඩසටහනේ නිලධාරීන් සමග වට මේස සාකච්ඡාවකට හා ව්‍යාපාරික සංසදයකට සහභාගී වෙයි.විදේශ ඇමැති මහාචාර්ය ජී.එල්. පීරිස්, සිවිල් ගුවන්සේවා ඇමැති ගීතාංජන ගුණවර්ධන, ඌව පළාත් ප්‍රධාන අමාත්‍ය ශෂීන්ද්‍ර රාජපක්‍ෂ, විදේශ අමාත්‍යාංශයේ අධීක්‍ෂණ මන්ත්‍රී සජින් ද වාස් ගුණවර්ධන සහ ජනාධිපති ලේකම් ලලිත් වීරතුංග යන මහත්වරු ජනාධිපතිතුමා සමග දකුණු අප්‍රිකානු චාරිකාවට එක්ව සිටිති..